Munisipaliteit kry pak slae in hof oor rioolAdv. Frik Erasmus SC, adv. Paul Eilers en Petrus Coetzee van AfriForum buite die hooggeregshof in Mafikeng. (Foto: Verskaf) Die Matlosana- plaaslike munisipaliteit moet ingevolge ’n hofbevel binne 30 dae met die nodige herstelwerk aan die rioolaanleg in Klerksdorp in Noordwes begin. Dié uitspraak spruit uit ’n aansoek wat AfriForum reeds in Desember 2021 by die hooggeregshof in Mafikeng ingedien het, ten einde te verseker dat rou of onverwerkte riool nie verder gestort word nie. Die saak het verlede jaar verskeie kere voor die hof gedien. Die organisasie sê die meeste van die masjinerie by die rioolwerke is buite werking, wat veroorsaak dat rou riool direk in Schoonspruit invloei. AfriForum het reeds in April ’n dringende brief aan die munisipaliteit gerig oor die haglike toestand van die rioolwerke, maar dit het op dowe ore geval en die organisasie het besluit om die hof te nader. “Sedert April 2021 het AfriForum baie werk gedoen om die probleem te help oplos. ’n Spesialisverslag is onder meer aan die munisipaliteit verskaf vir die nodige herstelwerk. Die gesondheidsrisiko van rioolwerke wat nie behoorlik in stand gehou word nie, is enorm – nie net vir die mense van die gemeenskap nie, maar ook vir diere en die omgewing in geheel,” het Petrus Coetzee, raadgewer vir plaaslikeregeringsake by AfriForum, gesê. “Dit is ook waarom AfriForum besluit het om hierdie saak voor die hof te bring, sodat herstelwerk teen ’n billike koste tot voordeel van die gemeenskap gedoen kan word.” Die hof het onder meer bevind dat die munisipaliteit versuim om sy grondwetlike plig na te kom – spesifiek met betrekking tot die onvoldoende bestuur van die rioolaanleg wat gelei het tot rioolstorting en onderbrekings in die munisipaliteit se dienslewering. Ingevolge die bevel moet die munisipaliteit binne 30 dae met die herstel van die aanleg begin, en binne 90 dae aan die hof terugvoer gee oor die vordering van dié werk. “Mense en diere is jare reeds blootgestel aan die gesondheidsrisiko’s wat gepaardgaan met die munisipaliteit se agterlosige gebrek aan herstelwerk, onderhoud en behoorlike bestuur van die rioolaanleg,” het Alta Pretorius, AfriForum se distrikskoördineerder vir Mooirivier, gesê. “Ons is dus baie bly oor hierdie uitspraak wat die munisipaliteit tot verantwoording roep en ons is hoopvol dat ons nou werklik ’n verskil sal sien.”